stanford-oval/wikipedia huggingface dataset:
אולסן

ערך זה עוסק בעיר בקוריאה הדרומית. אם התכוונתם למשמעות אחרת, ראו .
אוּלְסָן (תעתיק הנגול: 울산광역시, תעתיק הנג'ה: 蔚山廣域市) היא עיר נמל מטרופוליטנית והעיר השמינית בגודלה בקוריאה הדרומית. על פי מפקד האוכלוסין האחרון משנת 2020 אוכלוסיית העיר מנתה כ-1.135 מיליון תושבים.
אולסן היא כור התעשייה של קוריאה הדרומית, ובסביבתה נמצאים, בין היתר, המפעלים הגדולים בעולם לרכב ולספנות של יונדאי, ובתי הזיקוק לנפט - הגדולים בעולם גם הם - של תאגיד האנרגיה SK. התוצר המקומי הגולמי של העיר בשנת 2008 עמד על קרוב ל-64,000 דולר לנפש, גבוה באופן ניכר מיתר ערי קוריאה הדרומית; לו הייתה העיר מדורגת כ"מדינה" היא הייתה השלישית בעושרה בעולם, כשהיא עוברת את נורווגיה, סינגפור, ארצות הברית, הונג קונג ושווייץ.
העיר מחולקת לחמש נפות: בּוּק-גוּ, דוֹנג-גוּ, ג'וּנג-גוּ, נָם-גוּ ואוּלג'וּ-גוּן.
אולסן היא ביתה של קבוצת הכדורגל "נְמֵרֵי יונדאי" מהליגה המקצוענית של קוריאה הדרומית, שמגרש הבית שלה, אצטדיון מוּנְסוּ, אירח כמה מהמשחקים במונדיאל 2002. כמו כן בעיר פועלת אוניברסיטה שנוסדה ב-1969 ובה לומדים כ-10,500 סטודנטים.
גאוגרפיה ואקלים

העיר שוכנת בדרום-מזרח המדינה על שפת ים יפן כ-307 ק"מ דרום-מזרחית לבירה סיאול, והיא גובלת עם מחוזות צפון קיאנגסאנג מצפון-מערב, דרום קיאנגסאנג ופוסאן מדרום-מערב.
האקלים באולסן הוא אקלים סובטרופי לח המושפע ממונסונים והעיר נהנית מחורפים קרירים ויבשים (מתונים במושגים קוריאניים) וקיצים חמים ולחים. הטמפרטורות הממוצעות נעות בין 2.2°C בינואר ו-26.1°C באוגוסט, ועיקר הגשמים יורדים בין אפריל לספטמבר, כשבחורף כמות המשקעים נמוכה.
ערים תאומות

ארצות הברית פורטלנד, אורגון, ארצות הברית (מ־1987)
הרפובליקה העממית של סין צ'אנגצ'ון, ג'ילין, הרפובליקה העממית של סין (מ־1994)
ברזיל סנטוס, סאו פאולו, ברזיל (מ־2002)
רוסיה טומסק, טומסק, רוסיה (מ־2003)
טאיוואן חוואליין, טאיוואן
הערות שוליים

↑  South Korea: Administrative Division (Provinces, Counties, Cities and City Districts) - Population Statistics, Charts and Map, www.citypopulation.de
↑  עיר מטרופוליטנית - בהנגול: 광역시 - "'גְווַאנְגְיוֹקְסִי" - עיר מיוחדת בעלת סמכויות זהות למחוז, ישנן 6 ערים כאלו במדינה, האחרות הן פוסאן, אינצ'ון, דאיגו, טג'אן וקוואנגג'ו.
| --- | --- |
בקרת זהויות :  NLI: 987007496659305171  GND: 7674541-7  LCCN: n2001147266  MusicBrainz: 91054c41-1932-4d4e-9c74-f3089cf57227  NKC: ge887778  NLK: KSH2002012035  VIAF: 236605733   WorldCat (עם VIAF): 236605733 
תצלום לווין של אולסן
אדוארד שיימס

| --- | --- |

 לידה:  13 ביוני 1922 ארצות הברית נורפוק, וירג'יניה, ארצות הברית
 פטירה:  3 בדצמבר 2021 (בגיל 99) ארצות הברית וירג'יניה ביץ', וירג'יניה, ארצות הברית
 מדינה:  ארצות הברית ארצות הברית
 השתייכות:  הצבא האמריקני צבא ארצות הברית
 תקופת הפעילות:  1942–1973 (כ־31 שנים)
 דרגה:   קולונל במילואים
 פעולות ומבצעים
 מלחמת העולם השנייה
 עיטורים
  כוכב הארד     לב הארגמן (3 פעמים)
 תפקידים אזרחיים
 עובד של הסוכנות לביטחון לאומי
אדוארד דייוויד שיימס (באנגלית: Edward David Shames;‏ 13 ביוני 1922 – 3 בדצמבר 2021) היה קצין יהודי בצבא ארצות הברית, אשר לחם במהלך מלחמת העולם השנייה במסגרת פלוגה ה' של רגימנט מוצנח מס' 506. לאחר המלחמה שירת בסוכנות לביטחון לאומי כמומחה למזרח התיכון.
ביוגרפיה

אדוארד שיימס נולד בנורפוק שבמדינת וירג'יניה לדייוויד וסיידי, מהגרים יהודים מרוסיה. אדוארד היה הילד הקטן במשפחה - היו לו שתי אחיות ואח גדולים. הוריו ניהלו חנות מכולת בנורפוק. כשהיה אדוארד בן חמש, נפטר אבי המשפחה. דודו מצד אימו עזר בניהול העסק ובגידול הילדים. בגיל 18 התחתן אדוארד עם ליליאן הופמן בת ה-16 ועבר לגור עם הורי אשתו.
שיימס התנדב לשירות בספטמבר 1942. לפי בקשתו, הוצב ביחידת צנחנים. הוא עבר טירונות בפלוגה ט' של הגדוד השלישי ברגימנט מוצנח 506 בבסיס שנמצא במדינת ג'ורג'יה. בהמשך נשלח לבריטניה, שם קודם לתפקיד סמל מבצעים. לאחר מספר חודשים בתפקיד חזר להיות לוחם בגדוד שלו.
הוא השתתף עם יחידתו בצניחה מבצעית בנורמנדי במסגרת מבצע אוברלורד. במהלך הקרבות בנורמנדי, בזכות תפקודו בשדה הקרב, קודם לדרגת לוטננט שני (סגן משנה). הוא מונה לפקד על מחלקה 3 בפלוגה ה' של הגדוד השלישי ברגימנט המוצנח 506. הוא פיקד על המחלקה במהלך מבצע מרקט גארדן. בהמשך נטל חלק בקרב על הבליטה. הוא השתתף בשחרור מחנה הריכוז לנדסברג, שם נחשף לזוועות השואה. במהלך המלחמה נפצע שלוש פעמים ועוטר בכוכב הארד. את המלחמה סיים באוסטריה.
שיימס חזר לארצות הברית בנובמבר 1945, לאחר שחרור מן השירות של כל חיילי דיוויזיה 101. לאחר שובו החל לעבוד בסוכנות לביטחון לאומי, ובמקביל לעבודתו בסוכנות המשיך לשרת בכוחות המילואים של צבא ארצות הברית. הוא פרש משירות המילואים בשנת 1973 בדרגת קולונל. הוא פרש לגמלאות מהסוכנות לביטחון לאומי בשנת 1982.
שיימס התגרש מאשתו הראשונה, ליליאן, לאחר שובו מאירופה. בשנת 1946 התחתן בשנית, עם אידה אפרים, איתה חי עד מותה בשנת 2019. לזוג נולדו שני בנים. אדוארד שיימס נפטר בגיל 99 בביתו בווירג'יניה ביץ'. השאיר אחריו שני בנים, ארבעה נכדים ו־12 נינים. הוא נקבר בבית העלמין הצבאי בנורפוק, כאשר ארונו מלווה במשמר כבוד של חיילי הדיוויזיה ה-101. הוא היה אחד מאחרוני ותיקי פלוגה ה' - לאחר מותו נשאר בחיים רק אחד מחיילי הפלוגה: ברדפורד פרימן (שילך לעולמו ביולי 2022).
בשנת 2001 יצאה סדרת הטלוויזיה האמריקאית "אחים לנשק", בה אדוארד שיימס הוא אחד הגיבורים. את דמותו גילם השחקן ג'וזף מיי.
אחמדו אהידג'ו

אחמדו באבטורה אהידג'ו (באנגלית: Ahmadou Babatoura Ahidjo;‏ 24 באוגוסט 1924 - 30 בנובמבר 1989) היה פוליטיקאי קמרוני שכיהן כנשיא קמרון הראשון בשנים 1960–1982.
ביוגרפיה

אהידג'ו נולד בגארואה שבקמרון, בתקופת השלטון הבריטי והתחנך כמוסלמי. את לימודיו התיכוניים עשה בבירה הקולוניאלית יאונדה. בשנת 1942 הצטרף אהידג'ו לשירות הציבורי כמפעיל רדיו בשירות הדואר. במסגרת עבודה זו נדד אהידג'ו ברחבי קמרון. עבודה זו חיזקה את נטיותיו הלאומיות של אהידג'ו. בשנת 1946 החל להיות פעיל בפוליטיקה המקומית. בשנת 1957 כיהן כנשיא האספה המחוקקת של קמרון ובאותה השנה הפך אהידג'ו לסגן ראש הממשלה בפועל. בשנת 1960 נבחר אהידג'ו לראשות הממשלה ולנשיאות. היא כיהן כראש ממשלה מינואר ועד מאי באותה השנה. הוא ניצח בבחירות לנשיאות שנערכו בשנים 1965, 1970, 1975 ו-1980. בשנת 1976 התרחש ניסיון כושל להפילו מהשלטון. שלטונו התאפיין בהתנהגות דיקטטורית ויציבות רבה. אהידג'ו נחשב למנהיג שמרן במיוחד ופחות כריזמטי לעומת נשיאים אחרים באפריקה לאחר האימפריאליזם.
אהידג'ו התפטר מהנשיאות בנובמבר 1982 מסיבות בריאותיות, והוחלף על ידי פול בייה. בתחילה התקיימו יחסים טובים בין אהידג'ו לבייה, אך השניים הסתכסכו ביולי 1983. כשנה לאחר מכן אהידג'ו נידון למוות בזמן שהותו בגלות. בשנת 1984 הומר עונש המוות למאסר. בשנותיו האחרונות אהידג'ו חילק את זמנו בין סנגל לצרפת. הוא נפטר כתוצאה מהתקף לב בנובמבר 1989 בדקר שבסנגל.
על שמו נקרא אצטדיון ביאונדה.
The Giver (Reprise)

"The Giver (Reprise)" הוא סינגל של הדי ג'יי והמפיק המוזיקלי הבריטי, דיוק דומונט, המהווה רמיקס ווקאלי לשיר "The Giver" של דיוק דומונט. הסינגל יצא ב-14 ביוני 2015 בהוצאת חברת התקליטים טורבו רקורדינגס. השיר נכתב על ידי דיוק דומונט, ביירון סטינגילי, האל ריסטון, ביירון ביורק וקלי-לי הנרי-דווילה, והופק על ידי דיוק דומונט.
נכון ליולי 2023, הסינגל הושמע למעלה מ-51 מיליון פעמים ביוטיוב, ולמעלה מ-47 מיליון פעמים בספוטיפיי.
מיקומי שיא

|   ‏‏‏  מצעדים ודירוגים (2015)> מדינה |   ‏‏‏  מצעדים ודירוגים (2015)> מצעד |   ‏‏‏  מצעדים ודירוגים (2015)> מיקום שיא |   ‏‏‏  מצעדים ודירוגים (2015)>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד שירי הדאנס/אלקטרוני | 40 |  |
|  ארצות הברית | מצעד שירי הדאנס קלאב | 1 |  |
|  הממלכה המאוחדת | מצעד הסינגלים הבריטי | 32 |  |
|  הממלכה המאוחדת | מצעד הדאנס הבריטי | 8 |  |
|  סקוטלנד | מצעד הסינגלים הסקוטי | 21 |  |
|   ‏‏‏  מצעדי סוף שנה (2015)> מדינה |   ‏‏‏  מצעדי סוף שנה (2015)> מצעד |   ‏‏‏  מצעדי סוף שנה (2015)> מיקום שיא |   ‏‏‏  מצעדי סוף שנה (2015)>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד שירי הדאנס קלאב | 27 |  |
נתוני מכירות

| אזור | תואר | מכירות |
| --- | --- | --- |
| הממלכה המאוחדת (BPI) | זהב | 400,000 |
היסטוריית יציאות לאור

| אזור | תאריך | פורמט | חברת תקליטים | הערות |
| --- | --- | --- | --- | --- |
| הממלכה המאוחדת | 14 ביוני 2015 | הזרמת מוזיקה, הורדת מוזיקה | טורבו רקורדינגס |  |
הערות שוליים

↑  Duke Dumont - The Giver (Reprise) (Official Music Video), ארכיון מ-2023-06-29, נבדק ב-2023-07-01
↑  The Giver (Reprise), 2015-05-22, ארכיון מ-2019-08-18, נבדק ב-2023-07-01
↑  iTunes - Music - The Giver (Reprise) - Single by Duke Dumont (ארכיון)
| --- | --- |
בקרת זהויות :  MusicBrainz release group: 32150f04-92ed-4b12-8502-00ab55d43ea3
אוורסט (סרט)

| --- | --- |

 מבוסס על:  האסון בהר האוורסט 1996 
 בימוי:  בלטאזר קורמאקור 
 הופק בידי:  ליזה צ'סין 
 תסריט:  ויליאם ניקולסון, ז'אן-כריסטוף קסטלי 
 עריכה:  מיק אודסלי 
 שחקנים ראשיים:  ג'ייסון קלארק (רוב הול) קלייב סטאנדן (Ed Viesturs) נאוקו מורי (Yasuko Namba) Thomas M. Wright (Michael Groom) ונסה קירבי (Sandy Hill) מרטין הנדרסון (Andy Harris) Ingvar Eggert Sigurðsson (Anatoli Boukreev) Charlotte Bøving (Lene Gammelgaard) מייקל קלי (Jon Krakauer) Micah Hauptman (David F. Breashears) ג'ייק ג'ילנהול (סקוט פישר) ג'וש ברולין (Beck Weathers) אליזבת דביקי Todd Boyce Mark Derwin מיה גות Paul Blackwell Demetri Goritsas Yoon C. Joyce סם וורת'ינגטון Tim Dantay ג'ון הוקס אמילי ווטסון קירה נייטלי טום גודמן-היל רובין רייט Ang Phula Sherpa Johnny Otto כריס ריילי 
 מוזיקה:  דאריו מרינלי 
 צילום:  סלווטורה טוטינו 
 מדינה:  ארצות הברית, הממלכה המאוחדת, איסלנד 
 חברת הפקה:  Cross Creek Pictures, Working Title Films, Walden Media, סרטי יוניברסל 
 חברה מפיצה:  UIP Duna, Ellinika, סרטי יוניברסל 
 שיטת הפצה:  וידאו על פי דרישה 
 הקרנת בכורה:  18 בספטמבר 2015 
 משך הקרנה:  121 דק' 
 שפת הסרט:  אנגלית 
 סוגה:  סרט מתח, סרט פעולה, סרט ביוגרפי, סרט הישרדות, סרט אסונות, סרט הרפתקאות, סרט דרמה 
 הכנסות באתר מוג'ו:   everest2015
 www.everestmovie.com/home
 דף הסרט ב־IMDb
 
אוורסט (באנגלית: Everest) הוא סרט דרמה הישרדות ביוגרפי אמריקאי משנת 2015 בבימויו של בלטאסר קורמאקור. הסרט מבוסס על אירועים אמיתיים שהתרחשו בשנת 1996, כשקבוצה של מטפסים ניסתה להגיע לפסגת הר האוורסט, ונאלצה להתמודד עם תנאי מזג אוויר קשים שהפכו את המסע למסוכן וקטלני. הסרט מציג את ההתמודדויות הפיזיות והנפשיות של המטפסים, ואת המאבק שלהם לשרוד בתנאים קיצוניים. הסרט מבוסס על האירועים האמיתיים של אסון הר האוורסט ב-1996 ומתמקד בניסיונות ההישרדות של שתי קבוצות משלחת, האחת בראשות רוב הול (ג'ייסון קלארק) והשנייה של סקוט פישר (ג'ייק ג'ילנהול).
הסרט פתח את פסטיבל הסרטים הבינלאומי ה-72 של ונציה ב-2 בספטמבר 2015, ויצא לאקרנים ב-18 בספטמבר 2015. הוא שוחרר לראשונה ב־IMAX 3D ב-11 בספטמבר 2015, בבריטניה וב-IMAX 3D, RealD 3D ו- 2D בינלאומיים, ובבלעדיות ב-IMAX 3D, 19 בספטמבר 2015 כגרסה מוגבלת בארצות הברית וקנדה, וכן יחד עם 36 מדינות נוספות. הסרט יצא בהוצאה רחבה בארצות הברית ב-25 בספטמבר 2015. הסרט זכה להצלחה מסחרית - הוא הכניס 203 מיליון דולר ברחבי העולם מעל תקציב של 55 מיליון דולר וקיבל ביקורות חיוביות מהמבקרים.
תקציר העלילה

הסרט מתאר את מסעם של שתי קבוצות מטפסים, אחת בהובלתו של רוב הול (ג'ייסון קלארק) והשנייה בהובלתו של סקוט פישר (ג'ייק ג'ילנהול), שיצאו למסע כיבוש פסגת הר האוורסט במאי 1996. במהלך הטיפוס, הקבוצות נתקלות בסערה עזה שגורמת להידרדרות בתנאי השטח ומעמידה את חייהם בסכנה. הסרט עוקב אחר המאמצים של כל אחד מהמטפסים לשרוד את האתגר הקשה, תוך תיאור הנופים עוצרי הנשימה של ההר והאתגרים הפיזיים והמנטליים שהם מתמודדים איתם.
צוות השחקנים

ג'ייסון קלארק בתפקיד רוב הול - מדריך טיפוס מנוסה ומנהיג הקבוצה של חברת "Adventure Consultants."
ג'ייק ג'ילנהול בתפקיד סקוט פישר - מדריך טיפוס נוסף ומנהיג הקבוצה של חברת "Mountain Madness."
ג'וש ברולין בתפקיד בק וות'רס - רופא ולקוח בקבוצתו של הול.
ג'ון הוקס בתפקיד דאג הנסן - מטפס מנוסה שמשתתף בטיפוס כחלק מקבוצתו של הול.
מייקל קלי בתפקיד ג'ון קראקאוור - עיתונאי שליווה את קבוצת המטפסים.
סם וורת'ינגטון בתפקיד גאי קוטר - מטפס נוסף שמסייע במאמצי ההצלה.
אמילי ווטסון בתפקיד הלן וילטס - מנהלת בסיס המחנה של "Adventure Consultants."
קירה נייטלי בתפקיד ג'אן ארנולד - אשתו של רוב הול.
רובין רייט בתפקיד פיצי וות'רס - אשתו של בק וות'רס.
ביקורות

הסרט "אוורסט" זכה לביקורות חיוביות מצד המבקרים והקהל, בעיקר בזכות הצילום המרשים והדרמה האנושית המוצגת בו. המבקרים שיבחו את האותנטיות של הסרט ואת השחזור המדויק של האירועים האמיתיים. הסרט הציג באופן עוצמתי את הקשיים הפיזיים והנפשיים שעמדו בפני המטפסים, ואת ההשלכות הטרגיות של המסע. הסרט קיבל ציון של 72% באתר Rotten Tomatoes וציון של 64 מתוך 100 באתר Metacritic.
הערות שוליים

↑  Kroll, Justin (21 במרץ 2014). "Universal Moves 'Everest' to September 2015". variety.com. ארכיון מ-22 במרץ 2014. נבדק ב-22 במרץ 2014. {{cite news}}:  (עזרה)
| --- | --- |
בקרת זהויות :  LCCN: no2016010251  VIAF: 259145542556996640059   WorldCat (עם VIAF): 259145542556996640059
The Girlie Show: Live Down Under

The Girlie Show: Live Down Under הוא אלבום וידאו של הזמרת-יוצרת האמריקאית מדונה. אלבום הווידאו יצא לאור ב-25 באפריל 1994, על ידי חברות התקליטים וורנר מיוזיק ויג'ן, וורנר רפרייז וידאו ומאבריק רקורדס.
אלבום הווידאו כולל את הופעתה של מדונה ביפן במסגרת סיבוב ההופעות "The Girlie Show World Tour", שהתקיימה ב-19 בנובמבר 1993. הווידאו יצא לאור במקור כסרט טלוויזיוני ששודר על ידי HBO ב-1993 תחת הכותרת "Madonna Live Down Under: The Girlie Show".
בשנת 1998 הוא יצא לאור מחדש על גבי פורמט די וי די והיה לווידאו המוזיקלי הראשון שיצא לאור על גבי פורמט זה אי פעם מלבד, The Three Tenors in Concert.
היסטוריה

הווידאו הופץ במקור על ידי רשת HBO והפך למשדר הטלוויזיוני הנצפה ביותר של הרשת לאותה שנה. במקור, המופע שתוכנן ל-20 בנובמבר היה זה שאמור היה להיות משודר, אך המופע בוטל ולכן במקומו שודר המופע של 19 בנובמבר. בשנת 1995 הווידאו היה מועמד לפרס גראמי בקטגוריית "הקליפ המוזיקלי הארוך הטוב ביותר".
הווידאו זכה להצלחה באוסטרליה שם הגיע למעמד פלטינה משולשת ואף זכה להצלחה גם בממלכה המאוחדת שם הגיע למעמד פלטינה.
מיקומי שיא

|   ‏‏‏  מצעדים ודירוגים (1994)> מדינה |   ‏‏‏  מצעדים ודירוגים (1994)> מצעד |   ‏‏‏  מצעדים ודירוגים (1994)> מיקום שיא |
| --- | --- | --- |
|  ארצות הברית | מצעד אלבומי הווידאו | 3 |
|  הממלכה המאוחדת | מצעד אלבומי הווידאו | 1 |
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | פלטינה 3× | 45,000 |
| ארצות הברית (RIAA) | זהב | 50,000 |
| ברזיל (Pro-Música Brasil) | זהב | 25,000 |
| הממלכה המאוחדת (BPI) | פלטינה | 50,000 |
אווריסט לוי פרובנסל

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  4 בינואר 1894 אלג'יר, צרפת 
 פטירה:  23 במרץ 1956 (בגיל 62) avenue Émile-Deschanel, הרובע השביעי של פריז, צרפת 
 שם לידה:  Maklouf Evariste Levi 
 ענף מדעי:  מזרחנות 
 מקום לימודים:  אוניברסיטת אלג'יר 
 מוסדות:  סורבון  אוניברסיטת אלג'יר 
 פרסים והוקרה:  קצין בלגיון הכבוד (19 באוקטובר 1954)  אביר בלגיון הכבוד (5 בספטמבר 1939)  קצין במסדר הדקל האקדמי 
 תרומות עיקריות
 חתימה:   
 
אווריסט לוי פרובנסל (בצרפתית: Evariste Lévi-Provençal; 4 בינואר 1894 –  23 במרץ 1956) היה פרופסור יהודי אלג'ראי למזרחנות, מדעי האסלאם והיסטוריה של חצי האי האיברי. נחשב לאחד המזרחנים הבולטים בצרפת של זמנו.
קורות חיים

אווריסט לוי פרובנסל נולד בקונסטנטין, אלג'יריה הצרפתית למשפחה יהודית. שמו המקורי היה מכלוף אווריסט לוי, בעוד אווריסט לוי פרובנסל הוא שמו הצרפתי. בנעוריו התחנך בגימנסיה צרפתית (Lycée) בקונסטנטין. כמו אחרים מיהודי אלג'יריה, גויס לצבא הצרפתי בזמן מלחמת העולם הראשונה ואף נפצע בקרב בדרדנלים בשנת 1917. לאחר המלחמה חי ולימד במרוקו והצטרף למוסד המרוקאי למחקרים מתקדמים (Institut des Hautes Etudes Marocaines) שברבאט. משנת 1926 החזיק במשרת פרופסור באוניברסיטת אלג'יר. בתקופת מלחמת העולם השנייה פוטר ממשרתו בעקבות חוקי הגזע של משטר וישי ונסע בעקבות זאת לקהיר, אך עם תום המלחמה החל ללמד באוניברסיטת הסורבון בפריז, משרה בה החזיק עד פטירתו בשנת 1956.
במהלך הקריירה האקדמית שלו פרובנסל היה שותף בהקמתם או עריכתם של מספר כתבי עת אקדמאים, שימש כעורך של המהדורה השנייה של האנציקלופדיה של האסלאם, הפרסום החשוב ביותר בתחומו, והיה שותף בהקמת מספר מכוני מחקר לחקר מזרחנות בצרפת ואלג'יר.
מחקריו

לאורך חייו פרסם פרובנסל למעלה מ-20 ספרים ומאות פרסומים אחרים על האסלאם, ספרד המוסלמית, צפון אפריקה, בלשנות ערבית ועוד. עבודתו המונומנטלית היא המחקר בן שלושה הכרכים "היסטוריה של ספרד המוסלמית" (Histoire de l’Espagne Musulmane, 1944-1953). באופן מקורי הספר היה אמור להיות בן שישה כרכים, אך פרובנסל נפטר לפני שהספיק לכתוב את השלושה הנותרים ולכן סדרת הספרים מסתיימת בתקופה של נפילת אמירות קורדובה בשנת 1031. לימים עבודה גדולה זאת תורגמה לספרדית ופורסמה כחלק מ"היסטוריה של ספרד" (Historia de España) של ההיסטוריון הספרדי החשוב מנדז פידל, והפכה לעבודה הסטנדרטית בתחום. פרובנסל נחשב לאחד ממייסדי תחום לימודי איבריה המוסלמית בצרפת.
מלבד כתביו חשיבות רבה הייתה לעבודתו בקטלוג, ההדרה ופרסום של כתבי יד ערביים שהשתמרו מספרד ומרוקו בימי הביניים ובעיקר כרוניקות.
מפרסומיו

Évariste Lévi-Provençal (1922). Les historiens des Chorfa: essai sur la littérature historique et biographique au Maroc du XVIe au XXe siècle'. Larose.
Histoire de l'Espagne musulmane, (1944-1953)
Séville musulmane au début du XIIe siècle
L'Espagne musulmane au Xe siècle. Institutions et vie sociale (Paris, Maisonneuve & Larose, 1932)
רשימת הפרסומים של אווריסט לוי פרובנסל, בקטלוג הספרייה הלאומית
לקריאה נוספת

Études d'orientalisme dédiées à la mémoire de Lévi-Provençal, G.-P. Maisonneuve et Larose, 1962.
Wasserstein, David J. Evariste Lévi-Provençal and the Historiography of Iberian Islam, in The Jewish Discovery of Islam, ed. Martin Kramer (Tel Aviv: Moshe Dayan Center for Middle Eastern and African Studies, Tel Aviv University, 1999), pp. 273–289
Wasserstein, David J, Nota biografica: Maklouf Lévi and Evariste Lévi-Provencal, Al-Qantara 21 (2000): 211–214.
Park, Thomas Kerlin and Aomar Boum, Lévi-Provençal, Évariste, Historical dictionary of Morocco, 2006, p. 218
Wrapped in Red

Wrapped in Red (בעברית: עטוף באדום) הוא אלבום חג מולד של הזמרת קלי קלרקסון, אשר יצא ב-25 באוקטובר 2013 על ידי RCA רקורדס. האלבום הופק על ידי גרג קורסטין, וזהו היה אלבום חג המולד הראשון שלה. האלבום מכיל 16 שירים מתוכם 5 שירים מקוריים הושאר גרסאות כיסוי לשירי חג מולד ידועים.
באלבום ישנם דואטים עם רוני דאן, ריבה מקנטייר וטרישה יארווד.
רקע

בעקבות הרצון לפנות למוזיקה אחרת עלה לקלרקסון הרעיון להקליט את האלבום. היא רצתה כי האלבום לא יתמקד רק במוזיקת חג מולד אלא יכלול בתוכו ז'אנרים נוספים כמו פופ, ג'אז, קאנטרי ומוזיקת נשמה. כך למשל האלבום כלל מוזיקת ג'אז אותה הכניס מפיק האלבום גרג קורסטין שלמד את הז'אנר בהנחייתו של ג'קי בייארד.
האלבום שאב השראה מאלבומי חג אחרים כמו של מריה קארי, פיל ספקטור ומק-אינטיר, מאלבום הפסקול A Charlie Brown Christmas ובנוסף גם שאב השראה מהסרט חג מולד לבן. קלרקסון וקורסטין עשו ניסויים בצלילים שונים בעיקר בהשראתו של ספקטור כדי ליצור מוזיקת חג עכשווית וקלאסית לצד ז'אנרים שונים וגם לצד מוזיקת הפופ-רוק הידועה שלה.
שם האלבום ניתן מכיוון שאדום לטענתה של קלרקסון מאפיין את רוח החג ובאופן כללי בה בקונוטציה חיובית של שמחה ושפע.
הצלחה

האלבום הגיע למקום השלישי במצעד הבילבורד 200 ולמקום הראשון במצעד אלבומי החג האמריקאי. בשני המצעדים הוא נשאר בעשירייה הפותחת במשך 9 שבועות. בנוסף הוא גם הגיע למעמד פלטינה בארצות הברית על מכירות של מיליון עותקים קצת יותר מחודש מיום יציאתו ואף הגיע למעמד פלטינה גם בקנדה.
בסוף השנה הוא הוכתר כאלבום חג המולד הנמכר ביותר לשנת 2013 וכאלבום חג המולד השני הנמכר ביותר בקנדה בסוף העשור השני של המאה ה-21 הוא נכנס לרשימת 200 האלבומים האמריקאים המצליחים ביותר של אותו עשור במקום ה-150.
סינגלים

"Underneath the Tree" היה הסינגל הראשון מהאלבום אשר נכנס ל-40 העליונים במדינות רבות ונהיה לשיר חג המולד שהתנגן הכי הרבה ברדיו באותה שנה. הסינגל השני מהאלבום היה שיר הנושא אשר יצא בנובמבר של שנה אחרי. על מנת לקדם את האלבום קלרקסון הופיעה במספר הופעות בטלוויזיה ואף הוציאה ספיישל מיוחד בשם "Kelly Clarkson's Cautionary Christmas Music Tale" אשר שודר על ידי רשת NBC.
בנוסף בחג המולד של 2014 ו-2016 קיימה קלרקסון מופע צדקה בשם "Miracle on Broadway" ובו הופיעה עם שירי האלבום.
רשימת השמעה

| Wrapped in Red> מס' | Wrapped in Red> שם | Wrapped in Red> משך | Wrapped in Red>  | Wrapped in Red>  | Wrapped in Red>  | Wrapped in Red>  | Wrapped in Red>  | Wrapped in Red>  | Wrapped in Red>  |
| --- | --- | --- | --- | --- | --- | --- | --- | --- | --- |
| 1. | Wrapped in Red  | 3:36 |  |  |  |  |  |  |  |
| 2. | Underneath the Tree  | 3:49 |  |  |  |  |  |  |  |
| 3. | Have Yourself a Merry Little Christmas  | 3:39 |  |  |  |  |  |  |  |
| 4. | Run Run Rudolph  | 2:27 |  |  |  |  |  |  |  |
| 5. | Please Come Home for Christmas (Bells Will Be Ringing)  | 3:19 |  |  |  |  |  |  |  |
| 6. | Every Christmas  | 3:46 |  |  |  |  |  |  |  |
| 7. | Blue Christmas  | 2:52 |  |  |  |  |  |  |  |
| 8. | Baby It's Cold Outside (בהשתתפות Ronnie Dunn)   | 3:01 |  |  |  |  |  |  |  |
| 9. | Winter Dreams (Brandon's Song)  | 3:22 |  |  |  |  |  |  |  |
| 10. | White Christmas  | 3:02 |  |  |  |  |  |  |  |
| 11. | My Favorite Things  | 2:49 |  |  |  |  |  |  |  |
| 12. | 4 Carats  | 3:28 |  |  |  |  |  |  |  |
| 13. | Just for Now  | 3:30 |  |  |  |  |  |  |  |
| 14. | Silent Night (בהשתתפות ריבה מקנטייר & טרישה יארווד)   | 4:09 |  |  |  |  |  |  |  |
| משך כולל: | משך כולל: | 46:49 |  |  |  |  |  |  |  |
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  ארצות הברית | בילבורד 200 | 3 |
|  ארצות הברית | מצעד אלבומי הסטרימינג | 38 |
הערות שוליים

↑  מוזיקת חג מולד, פופ, ג'אז, קאנטרי, מוזיקת נשמה
↑  Kelly Clarkson - Wrapped In Red, Discogs (באנגלית)
| קלי קלרקסון |
| --- | --- | --- |
| דיסקוגרפיה • וידאוגרפיה • פרסים ומועמדויות • שירים • סיבובי הופעות | דיסקוגרפיה • וידאוגרפיה • פרסים ומועמדויות • שירים • סיבובי הופעות |  |
| אלבומי אולפן | Thankful • Breakaway • My December • All I Ever Wanted • Stronger • Wrapped in Red • Piece by Piece • Meaning of Life • When Christmas Comes Around... • Chemistry |  |
| אלבומי אוסף | Greatest Hits – Chapter One |  |
| אלבומי רמיקס | Piece by Piece Remixed |  |
| מיני-אלבומים | The Smoakstack Sessions • iTunes Session • The Smoakstack Sessions Vol. 2 • Kellyoke |  |
| אלבומי וידאו | Miss Independent • Behind Hazel Eyes |  |
| סיבובי הופעות | Independent Tour • The Breakaway Tour • Behind These Hazel Eyes Tour • Addicted Tour • My December Tour • 2 Worlds 2 Voices Tour • All I Ever Wanted Tour • Stronger Tour • 12th Annual Honda Civic Tour • Piece by Piece Tour • Meaning of Life Tour |  |
| רצפי הופעות | Miracle on Broadway • Kelly Clarkson: Invincible • Chemistry: An Intimate Evening with Kelly Clarkson |  |
| טלוויזיה | Kelly Clarkson's Cautionary Christmas Music Tale • The Kelly Clarkson Show |  |
| קלי קלרקסון – סינגלים |
| --- | --- | --- |
| Thankful | "Miss Independent" • "Low" • "The Trouble with Love Is" • "Before Your Love" • "A Moment Like This" |  |
| Breakaway | "Since U Been Gone" • "Behind These Hazel Eyes" • "Because of You" • "Walk Away" • "Breakaway" |  |
| My December | "Never Again" • "Sober" • "One Minute" • "Don't Waste Your Time" |  |
| All I Ever Wanted | "My Life Would Suck Without You" • "I Do Not Hook Up" • "Already Gone" • "All I Ever Wanted" • "Cry" |  |
| Stronger | "Mr. Know It All" • "Stronger (What Doesn't Kill You)" • "Dark Side" • "Don't You Wanna Stay" |  |
| ­ Greatest Hits – Chapter One | "Catch My Breath" • "Don't Rush" • "People Like Us" |  |
| ­ Wrapped in Red | "Underneath the Tree" • "Wrapped in Red" |  |
| Piece by Piece | "Heartbeat Song" • "Invincible" • "Piece by Piece" |  |
| Meaning of Life | "Love So Soft" • "I Don't Think About You" • "Heat" |  |
| UglyDolls | "Broken & Beautiful" • "Couldn't Be Better" |  |
| When Christmas Comes Around... | "Christmas Isn't Canceled (Just You)" • "Glow" • "Santa, Can't You Hear Me" • "Under the Mistletoe" • "All I Want for Christmas Is You" • "Christmas Eve" |  |
| Chemistry | "Mine"/"Me" • "Favorite Kind of High" |  |
| סינגלים אחרים | "Get Up (A Cowboys Anthem)" • "Tie It Up" • "Never Enough" • "I Dare You" |  |
| השתתפות בסינגלים | "PrizeFighter" • "Second Hand Heart" • "Keeping Score" |  |
| --- | --- |
בקרת זהויות :  MusicBrainz release group: 4e9e6bb3-88da-4ef8-a897-e6da1424bda5
אולסליסקה

| --- | --- |
סמל אולסליסקהסמל אולסליסקה

תצלום אוויר
 מדינה:  הונגריה הונגריה
 חבל:  צפון הונגריה
 מחוז:  בורשוד-אבאוי-זמפלן בורשוד-אבאוי-זמפלן
 נפה:  נפת שארושפטק
 שטח:  39.49 קמ"ר
 אוכלוסייה:  ‏
  ‑ בכפר:  1,501 (1 בינואר 2024)
 קואורדינטות:  48°14′34″N 21°25′49″E﻿ / ﻿48.24265°N 21.430180555556°E﻿ / 48.24265; 21.430180555556 
 אזור זמן:  UTC +1
 http://www.olaszliszka.hu
  מפת מיקום  מפה מפורטת   (למפת הונגריה מוגדלת) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.אולסליסקה(למפת הונגריה רגילה) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.אולסליסקה  he tabBackground:;tabBorder:#aaa;defaultTab:0;
אולסליסקה (בהונגרית: Olaszliszka, ובפי היהודים ליסקא) הוא כפר במחוז בורשוד-אבאוי-זמפלן שבצפון מזרח הונגריה.
אוכלוסיית אולסליסקה קטנה מ-1,928 תושבים בשנת 1990 עד 1,617 תושבים בשנת 2022.